**ג'וזף לאונרד גורדון-לוויט** (באנגלית: **Joseph Leonard Gordon-Levitt**, נולד ב-17 בפברואר 1981) הוא שחקן, זמר, מפיק, במאי קולנוע ויזם יהודי-אמריקאי.

הוא החל את קריירת המשחק שלו כילד, אז הופיע במספר פרסומות, בסרטי קולנוע, תוכניות טלוויזיה והפקות תיאטרון. תפקיד הבכורה הקולנועי שלו היה בסרט "קוראים לי בטהובן" בשנת 1992 ולאחר מכן באותה שנה בסרט "נהר זורם ביניהם" של רוברט רדפורד. בין השאר, הוא זכור בתור טומי סולומון, מהסדרה "מפגשים מהסוג האישי" ובשל תפקידיו בסרטים "10 דברים שאני שונאת אצלך" (1999), "500 ימים עם סאמר" (2009) ו"50/50" (2011); על השניים האחרונים קיבל מועמדויות לפרס גלובוס הזהב לשחקן הטוב ביותר - סרט קומדיה או מוזיקלי.

לאחר שלקח פסק זמן ממשחק לצורך לימודים באוניברסיטת קולומביה, הוא חדל לעבוד בטלוויזיה והתמקד בקולנוע, אז הופיע במספר רב של סרטי קולנוע עצמאיים כגון "*Manic*"‏ (2001), "עור מסתורי" (2004) ו"בריק" (2005). תפקידיו בסרטים אלה הביאו לתיאורו כ"אחד מהאנשים המעניינים ביותר והמובילים בקולנוע העצמאי, פרפורמר מלא מחשבה, גלוי ומופנם באותה העת, המתמחה בגילום דמויות בעייתיות הנמצאות במלחמה עם עצמן ועם העולם".

ביוגרפיה
--------

גורדון-לוויט נולד במחוז לוס אנג'לס שבארצות הברית וגדל במחוז שרמן אוקס שבעמק סן פרננדו. הוא גדל וחונך כיהודי. הוריו היו ממייסדי תנועת Progressive Jewish Alliance (אנ'). אביו, דניס לוויט, היה במאי חדשות בתחנת הרדיו "KPFK". אמו, ג'יין גורדון, הייתה מועמדת לקונגרס של ארצות הברית בקליפורניה מטעם מפלגת "השלום והחירות" בשנות ה-70. היא פגשה בדניס בשעה שעבדה כעורכת באותה תחנת הרדיו.

ב-4 באוקטובר 2010, אחיו הגדול והיחיד של גורדון-לויט, דניאל "דן" גורדון-לויט, אמן אש במקצועו נמצא מת בהוליווד, קליפורניה, בגיל 36. לפי משרד חוקרי מקרי המוות במחוז לוס אנג'לס, מותו של דניאל היה מקרי ונגרם ממנת יתר של קטמין. ג'וזף גורדון-לויט ערער בפומבי על הטענה הזו.

אף על פי שגורדון-לוויט נוהג באופן קבוע לערוך מחקר ולחשוף עצמו לחוויות יום-יומיות של הדמויות אותן הוא מגלם בטרם הצילומים, הוא אינו משייך עצמו לאסכולת שיטת המשחק.

קריירה
------

### קריירה מוקדמת

גורדון-לוויט הצטרף לקבוצת תיאטרון מוזיקלית כאשר היה בן 4, וגילם את הדחליל בהפקה של "הקוסם מארץ עוץ". לאחר שפנה אליו סוכן שחקנים, הוא החל להופיע בטלוויזיה ובפרסומות. מגיל 6 הופיע במספר סרטי טלוויזיה בשנות ה-80 המאוחרות, ובשני פרקים של הסדרה "קשרי משפחה". לאחר ששיחק ב-1991 בתפקיד הראשי באופרת הסבון הגותית "Dark Shadows", קיבל שנה לאחר מכן תפקיד משני בסרט הקולנוע "קוראים לי בטהובן". באותה שנה הוא שיחק בסרט "נהר זורם ביניהם" שביים רוברט רדפורד. בגיל 12 קיבל גורדון-לוויט תפקיד ראשי בסרט "Switching Parents" המבוסס על סיפורו האמיתי של גרגורי קינגסלי, ילד אמריקאי שהיה הראשון שפנה לבית משפט בבקשה להתגרש מהוריו, וזכה. בשנת 1994 שיחק גורדון-לוויט ילד הוטריטי (ששייך לכת נוצרית קטנה מהזרם האנאבפטיסטי) בקומדיה "Holy Matrimony", והופיע בתפקיד הראשי בסרט המצליח של דיסני "Angels in the Outfield". בשנים 1993 עד 1995, היה לגורדון-לוויט תפקיד קבוע בקומדיית המצבים "רוזאן". ב-1994 שיחק בתפקיד ראשי בסרט "מלאכים בחופשה".

בשנת 1996 הוא החל בקומדיית המצבים "מפגשים מהסוג האישי" בתור הנער טומי סלומון, תפקיד שהקנה לו חשיפה ציבורית נרחבת. העיתון סן פרנסיסקו כרוניקל ציין כי ישנה אירוניה בכך שגורדון-לוויט, ילד יהודי, שיחק בסדרה יצור מכוכב אחר המתחזה לילד יהודי. בשנת 1998 היה שחקן אורח בסדרה הקומית "מופע שנות ה-70" שם שיחק הומוסקסואל ושותף ללימודים של הדמות הראשית, אריק פורמן. במהלך שנות ה-90 המאוחרות גורדון-לוויט הופיע במספר סרטים, בהם "המושבעת" (1996) וקומדיית הנעורים "10 דברים שאני שונאת אצלך" (1999), המבוסס על המחזה "אילוף הסוררת" מאת ויליאם שייקספיר. בנוסף, הוא דיבב את הדמות הראשית בסרט "כוכב המטמון" (2002) של דיסני, דיבוב אותו הקליט במשך ארבע שנים בין הגילאים 17 ל-21.

גורדון-לוויט למד בבית ספר תיכון בזמן ששיחק ב"מפגשים מהסוג האישי". במהלך שנות ה-90 הוא סוקר לעיתים קרובות במגזינים המיועדים לבני נוער, וזאת למורת רוחו. הוא טען שבמשך תקופה זו הוא שנא להיות מזוהה בציבור והדגיש כי הוא "שונא ידוענוּת". לצד משחקו בסדרה, הופיע גורדון-לוויט במספר תשדירי שירות ידועים של רשת NBC, "The More You Know", בנושאי לחץ חברתי, נהיגה תחת השפעת אלכוהול, הישארות בבית ספר, פשעי שנאה ומניעת אלימות. בנוסף, הוא הופיע בספיישל הטלוויזיה השנתי של "הבית הלבן", "חג מולד בוושינגטון", בתקופת כהונתו של ביל קלינטון בשנת 1996. בהמשך הופיע גם בעונה ה-13 של התוכנית "Celebrity Jeopardy!", בתוכנית "הדיילי שואו" ובספיישל של פוקס, "Dear Santa".

גורדון-לוויט עזב את "מפגשים מהסוג האישי" במהלך העונה האחרונה, תוך שהוא הופך לשחקן אורח והופיע רק בכמחצית מהפרקים. בשנתיים שלאחר מכן הוא פרש מתחום המשחק. הוא החל את לימודיו באוניברסיטת קולומביה בשנת 2000 למד היסטוריה, ספרות ושירה צרפתית ב-BA כללי. עקב הלימודים, הפך פרנקופיל (אדם שוחר צרפת ותרבותה) ודובר השפה הצרפתית. הוא נשר מהאוניברסיטה על מנת לחזור למשחק בשנת 2004.

### משנת 2000 ואילך

גורדון-לוויט, 2009
בתחילת שנות ה-2000 גילם גורדון-לוויט שורה של תפקידים אותם כינה העיתון "בוסטון הארלד" כ"סדרה של סרטים משובחים המוערכים פחות על המידה" אשר "קיבעו אותו בעמדת כוכב עולה בשמי סרטי האינדי". בין סרטיו נכללים "Manic"‏ (2001), דרמה המתרחשת בבית חולים פסיכיאטרי ו"עור מסתורי" (2004), בו הוא משחק זונה ממין זכר הומוסקסואל וקורבן להתעללות מינית. סרט נוסף הוא "בריק" (2005), סרט אפל בן זמננו המתרחש בבית ספר תיכון, ובו גילם דמותו של נער המתערה בעולם הסחר בסמים תוך פענוח פרשת רצח. הסרט קיבל ביקורות טובות ורבים שיבחו את יכולות המשחק שהפגין בו. באותה שנה הוא התארח בפרק בסדרה "מספ7ים".

תפקידו הקולנועי הבא היה בסרט הפשע "The Lookout" (‏2007), בו גילם את כריס פראט, צעיר המעורב בשוד בנק. הסרט זכה לשבחים רבים, כשמבקרי הקולנוע העריכו כי תפקידו של גורדון-לוויט בסרט יהפוך אותו לשחקן מהזרם המרכזי. בין סרטיו משנת 2008 היו סרט הפעולה "קיל שוט" בו הוא שיחק מתנקש, והדרמה "הארכת שירות" העוסקת בחיילים החוזרים ממלחמת עיראק.

גורדון-לוויט שיחק בתפקיד הראשי בסרט "500 ימים עם סאמר" (2009), סרט המציג דקונסטרוקציה של מערכת יחסים. הסרט זכה לביקורות טובות ולממוצע גבוה יחסית של 88% באתר הביקורות "Rotten Tomatoes". בנוסף, הסרט זיכה את גורדון-לוויט במועמדות לפרס גלובוס הזהב לשחקן הטוב ביותר - סרט קומדיה או מוזיקלי.

עוד בשנת 2009, גורדון-לוויט שיחק בתור האנטגוניסט הראשי, מפקד קוברה, בסרט "ג'י. איי. ג'ו כוח המחץ", המבוסס על הזיכיון "ג'י. איי. ג'ו". ב-21 בנובמבר 2009 הוא שימש כמנחה אורח בתוכנית "סאטרדיי נייט לייב".

בשנת 2010 השתתף בסרטו של כריסטופר נולאן "התחלה". בשנת 2011 שיחק בסרט הדרמה-קומי "50/50" שביים ג'ונתן לוין, ועוסקת באדם לרנר (גורדון-לוויט) אשר מגלה בגיל 27כי הוא חולה בסרטן וכי סיכוייו לשרוד את המחלה הם 50/50. על תפקידו בסרט, קיבל מועמדות שנייה לפרס גלובוס הזהב לשחקן הטוב ביותר - סרט קומדיה או מוזיקלי.

בשנת 2012 שיחק בסרטי הפעולה "לופר" ו"עלייתו של האביר האפל". בשנת 2013 התנסה לראשונה כבמאי ותסריטאי, בסרט "דון ג'ון", בו גם שיחק בתפקיד הראשי לצד סקרלט ג'והנסון וג'וליאן מור.

בשנת 2014, שיחק בסרט "עיר החטאים: עלמה להרוג" לצידה של ג'סיקה אלבה. באותה שנה, הופיע גם בסרט הקומדיה "ראיון סוף" בתור עצמו.

בשנת 2015 כיכב בסרט הקומדיה "הלילה שלפני" לצד סת' רוגן ואנתוני מקי. באותה שנה, כיכב גם בסרט "על חבל דק" המבוסס על סיפור חייו של הלוליין פיליפ פטי.

בשנת 2016 שיחק בסרט הדרמה הביוגרפית של אוליבר סטון "המרגל סנודן" בו גילם את אדוארד סנודן.

במרץ 2021 דווח שגורדון-לוויט ידבב את ג'ימיני הצרצר בסרט "פינוקיו", שמשמש כעיבוד לייב אקשן לסרט בעל אותו שם משנת 1940. הסרט יצא בסוף שנת 2022 בדיסני+.

### תיאטרון

בשנת 2001 הופיע גורדון-לוויט בהופעת הבכורה שלו בתיאטרון בהצגת הבכורה למחזה "Uncle Bob" של במאי התיאטרון אוסטין פנדלטון.

הוא משמש כאחד המפיקים של מחזה הברודוויי הרוסי "Slava's snowshow", והיה מועמד על כך לפרס טוני בשנת 2009.

חיים אישיים
-----------

ב-2013, החל לצאת עם טשה מק'קולי, המייסדת והמנכ"לית של חברת הטכנולוגיה "Fellow Robots". ב-20 בדצמבר 2014, הם נישאו. באוגוסט 2015, נולד בנם הבכור, וביוני 2017 נולד בנם השני. באוקטובר 2020 עבר עם משפחתו להתגורר בולינגטון, ניו זילנד לאחר שהעביר לשם את חברת הפקת הטלוויזיה החדשה שלו כדי לצלם בבטחה מחוץ למגפת הקורונה.

באוקטובר 2013, סיפר לוויט בראיון כי הוא מגדיר עצמו כפמיניסט הודות לאימו: "אימי גרמה לכך שאהיה פמיניסט. היא הייתה פעילה בתנועה בשנות ה-60 וה-70. תעשיית הסרטים בהוליווד עברה כברת דרך מאז. ישנה היסטוריה רעה של סקסיזם, אך זה עדיין לא כל הדרך".

גורדון-לוויט הביע תמיכה בפוליטיקאי האמריקני ברני סנרדס לנשיאות ארצות הברית, וכן בגישה הסוציאליסטית-דמוקרטית המזוהה עם סנדרס.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 1992 | קוראים לי בטהובן | תלמיד #1 |  |
| נהר זורם ביניהם | נורמן מקלין הצעיר |  |
| 1994 | *Holy Matrimony* | איזיקאל "זיק" ג'ייקובסון |  |
| *Roadflower* | ריצ' לירולאנד |  |
| מלאכים באזור השער | רוג'ר בומאן |  |
| 1996 | המושבעת | אוליבר לירד |  |
| 1998 | ג'ין המתוקה | טוני |  |
| ליל המסכות: 20 שנה אחרי | ג'יימי "ג'ימי" האוול |  |
| 1999 | 10 דברים שאני הכי שונאת אצלך | קמרון ג'יימס |  |
| 2000 | לאסוף את השברים | פלאקו |  |
| לולו לנצח | מרטין אלסוורת' |  |
| 2001 | *Manic* | לייל ג'נסן |  |
| 2002 | כוכב המטמון | ג'ים הוקינס | דיבוב |
| 2003 | מצב לאהבה | אלדר פול ריידר |  |
| 2004 | עור מסתורי | ניל מק'קורמיק |  |
| 2005 | Brick | ברנדן פריי |  |
| משחקי גנגסטה | סאם |  |
| מתאגרף הצללים | ד"ר דון |  |
| 2007 | *The Lookout* | כריס פראט |  |
| 2008 | הארכת שירות | טומי בורג'ס |  |
| נס בסנט אנה | טים בויל |  |
| הנוכלים בלום | מנהל בר |  |
| 2009 | קיל שוט | ריצ'י ניקסון |  |
| 500 ימים עם סאמר | טום הנסון | מועמד לפרס גלובוס הזהב לשחקן הטוב ביותר - סרט קומדיה או מוזיקלי (2009) |
| אי ודאות | בובי תומפסון |  |
| נשים מסובכות | ברט רודריגז |  |
| ג'י. איי. ג'ו כוח המחץ | המפקד קוברה |  |
| 2010 | זרוק | הזרוק |  |
| *Morgan M. Morgansen's Date with Destiny* | מורגן מ. מורגנסן | סרט קצר; גם בימוי ועריכה |
| אלקטרה לוקס | ברט רודריגז |  |
| *Morgan and Destiny's Eleventeenth Date: The Zeppelin Zoo* | מורגן מ. מורגנסן | סרט קצר; גם בימוי ועריכה |
| התחלה | ארתור |  |
| 2011 | 50/50 | אדם לרנר | מועמד לפרס גלובוס הזהב לשחקן הטוב ביותר - סרט קומדיה או מוזיקלי (2011) |
| 2012 | עלייתו של האביר האפל | ג'ון בלייק/רובין |  |
| שליחות עירונית | ווילי |  |
| לופר | ג'ו | גם מפיק |
| לינקולן | רוברט טוד לינקולן |  |
| 2013 | דון ג'ון | ג'ון "דון ג'ון" מרטלו ג'וניור | גם בימוי ותסריט |
| 2014 | הרוח העולה | ג'ירו הוריקושי | דיבוב |
| עיר החטאים: עלמה להרוג | ג'וני |  |
| ראיון סוף | עצמו |  |
| 2015 | על חבל דק | פיליפ פטי |  |
| הלילה שלפני | אית'ן מילר |  |
| 2016 | המרגל סנודן | אדוארד סנודן |  |
| 2017 | מלחמת הכוכבים - פרק 8: אחרוני הג'דיי | סלואן לו | דיבוב |
| 2019 | 7500 | טוביאס אליס |  |
| רצח כתוב היטב | הבלש הארדוק | קול; ללא קרדיט |
| 2020 | פרויקט פאוור | פרנק שייבר |  |
| משפט השבעה משיקגו | ריצרד שולץ |  |
| 2022 | פינוקיו | ג'ימיני הצרצר | דיבוב |
| 2023 | פלורה ובנה | ג'ף |  |
| TBA | *Wingmen* |  | גם בימוי ותסריט |
| *K Troop* | לואיס מריל |  |
| *White Night* |  |  |
| *Killer Heat* |  |  |
| *Greedy People* |  |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 1988 | *Stranger on My Land* | ראונדר | סרט טלוויזיה של ABC |
| קשרי משפחה | דוגי | 2 פרקים |
| 1989 | *Settle the Score* | ג'סטין | סרט טלוויזיה |
| 1990 | רצח במשיכת קולמוס | ילד מס' #1 | פרק: "Shear Madness" |
| 1991 | *Changes* | מת'יו "מאט" האלם | סרט טלוויזיה של NBC |
| *Hi Honey – I'm Dead* | ג'וש סטדלר | סרט טלוויזיה של FOX |
| *Plymouth* | סיימון | סרט טלוויזיה של ABC |
| *Dark Shadows* | דניאל קולינס / דייוויד קולינס | תפקיד ראשי; 11 פרקים |
| צ'יינה ביץ' | ארצ'י ווינסלו | פרק: "Quest" |
| זינוק לאתמול | קייל | פרק: "Permanent Wave" |
| פרקליטי אל איי | ריק ברג | פרק: "Lose the Boss" |
| 1993-1992 | *The Powers That Be* | פירס וון הורן | תפקיד ראשי (2 עונות); 21 פרקים |
| 1993 | *Gregory K* | גרגורי קינגסלי | סרט טלוויזיה של ABC |
| ד"ר קווין, רופאה במערב | זאק לוסון | פרק: "The Secret" |
| 1995-1993 | רוזאן | ג'ורג' | 4 פרקים |
| 1995 | *The Great Elephant Escape* | מת'יו | סרט טלוויזיה של ABC |
| 2001-1996 | מפגשים מהסוג האישי | טומי סולומון | תפקיד ראשי (6 עונות); 131 פרקים |
| 1998 | מופע שנות ה-70 | באדי מורגן | פרק: "Eric's Buddy" |
| 2000 | בגבולות המסתורין | זאק | פרק: "Something About Harry" |
| 2005 | מספ7ים | סקוט ריינולדס | פרק: "Sacrifice" |
| 2014 - 2015 | *HitRecord on TV* | מנחה | 2 עונות; גם מפיק בפועל |
| 2015 | מינדי | מאט שרמן | פרק: "While I Was Sleeping" |
| החבובות | עצמו | פרק: "Going, Going, Gonzo" |
| 2017 | *Comrade Detective* | לוסיף | דיבוב; 6 פרקים |
| 2021 | מר קורמן | ג'וש קורמן | תפקיד ראשי; 10 פרקים
גם במאי, תסריטאי ומפיק בפועל |
| *Star Wars: Visions* | ג'יי | דיבוב; פרק: "*Tatooine Rhapsody"* |
| 2021-הווה | *Wolfboy and the Everything Factory* | פרוספור לוקסקראפט | דיבוב; 10 פרקים
גם מפיק בפועל |
| 2022-הווה | *Super Pumped* | טרוויס קלאניק | תפקיד ראשי |
| 2023 | פוקר פייס | טריי מנדז | פרק: "Escape from Shit Mountain" |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ג'וזף גורדון-לוויט** |
| ויקישיתוף תמונות ומדיה בוויקישיתוף: **ג'וזף גורדון-לוויט** |

* ג'וזף גורדון-לוויט, ברשת החברתית פייסבוק
* ג'וזף גורדון-לוויט, ברשת החברתית אקס (טוויטר)
* ג'וזף גורדון-לוויט, ברשת החברתית אינסטגרם
* ג'וזף גורדון-לוויט, ברשת החברתית Goodreads
* ג'וזף גורדון-לוויט, במסד הנתונים הקולנועיים IMDb (באנגלית)
* ג'וזף גורדון-לוויט, באתר AllMovie (באנגלית)
* ג'וזף גורדון-לוויט, באתר Rotten Tomatoes (באנגלית)
* ג'וזף גורדון-לוויט, באתר Box Office Mojo (באנגלית)
* ג'וזף גורדון-לוויט, באתר Metacritic (באנגלית)
* ג'וזף גורדון-לוויט, במסד הנתונים הקולנועיים KinoPoisk (ברוסית)
* ג'וזף גורדון-לוויט, באתר אייטונס (באנגלית)
* ג'וזף גורדון-לוויט, באתר ספוטיפיי
* ג'וזף גורדון-לוויט, באתר סאונדקלאוד (באנגלית)
* ג'וזף גורדון-לוויט, באתר Last.fm (באנגלית)
* ג'וזף גורדון-לוויט, באתר AllMusic (באנגלית)
* ג'וזף גורדון-לוויט, באתר MusicBrainz (באנגלית)
* ג'וזף גורדון-לוויט, באתר דיזר
* ג'וזף גורדון-לוויט, באתר Discogs (באנגלית)
* ג'וזף גורדון-לוויט, באתר Songkick (באנגלית)
* ג'וזף גורדון-לוויט, באתר Genius
* ג'וזף גורדון-לוויט, באתר SecondHandSongs
* ג'וזף גורדון-לוויט, באתר TCM Movie Database (באנגלית)
* שירית גל, זאת רק ההתחלה, באתר ynet, 21 ביולי 2010
* דורון פישלר, לאב איט: זו הולכת להיות השנה של ג'וזף גורדון-לויט, באתר nrg‏, 23 באוקטובר 2011
* יניר דקל, ג'וזף גורדון לוויט: "עושה רק מה שמרגש אותי", באתר ynet, 27 באוקטובר 2011
* אתר למנויים בלבד אורי קליין, האזרח קליין - ההתבגרות היפה של השחקן ג'וזף גורדון-לוויט, באתר הארץ, 11 באוקטובר 2013

הערות שוליים
------------

1. ↑  O'Hehir, Andrew (2007-03-08). "Life's not simple". Retrieved 2009-07-21. salon.com
2. 1 2 3 4 5  "Look out: his star is rising", San Francisco Chronicle, 25/3/2007
3. ↑  "Favorites of a young Rock star" USA Weekend, 4/4/1999
4. ↑  Listening To Pearl Jam Prepped Joseph Gordon-Levitt For 'Lookout' Role". VH1. Retrieved 2008-05-15.
5. 1 2 3  "From Alien Boy to Growing Star in the Indie Universe", The New York Times. Retrieved 2007-03-26.
6. 1 2 3  Roberts, Sheila (2007-03-24). "Joseph Gordon-Levitt Interview, The Lookout". MoviesOnline. Retrieved 2007-03-26.
7. ↑  Schaefer, Stephen (2006-03-29). "Brick by ‘Brick’: Complex roles rebuild Joseph Gordon-Levitt’s love of acting". The Boston Herald. Retrieved 2007-03-26.
8. ↑  Fjerstad, Tatum (2006-04-06). "This film's too cool for school — in a good way". The Minnesota Daily. Retrieved 2007-03-26.
9. ↑  Wright, Andrew (2006-04-06). "On Screen". The Stranger: Seattle's Only Newspaper. Retrieved 2007-03-26.
10. ↑  Rea, Steven (2007-03-25). "On Movies: 'Lookout' can't be called an overnight success". The Philadelphia Inquirer. Retrieved 2007-03-26.
11. ↑  Edelstein, David (2007-03-25). "A Terrible Thing to Waste". New York Magazine. Retrieved 2007-03-26.
12. ↑  "500 Days of Summer (2009)". Retrieved 2009-07-20.
13. ↑  Zacharek, Stephanie (2009-07-19). "(500) Days of Summer". Salon. Retrieved 2009-07-20.
14. ↑  McCarthy, Todd (2009-01-18). "500 Days of Summer". Variety.
15. ↑  Stanhope, Kate (2009-10-31). "January Jones, Joseph Gordon-Levitt to Host SNL, along with Dave Matthews Band as the musical guest". TV Guide. Retrieved 2009-11-02.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007444269605171
* BIBSYS: 7022511
* BNE: XX1168344
* BnF: cb141825174 (data)
* CiNii: DA1875859X
* GND: 141213779
* ISNI: 0000 0001 1470 3231
* LCCN: no99074342
* MusicBrainz: 0698693b-f55c-44f0-b74e-49dd4f977403
* NKC: pna2008467257
* NLA: 42358221
* NLP: a0000001700740
* NTA: 29832329X
* RERO: 02-A024331025
* SUDOC: 123469899
* VIAF: 32207806
* WorldCat: lccn-no99074342

 |